**ELŐTERJESZTÉS**

*Borzavár Községi Önkormányzat Képviselő-testülete*

*2016. június 21-i rendkívüli ülésére*

Tárgy: A Zirci Benedek Elek Óvoda és Bölcsődében munkáltatói intézkedésből eredő kötelezettségvállalás finanszírozása

Előadó: Dócziné Belecz Ágnes polgármester

Előterjesztés tartalma: határozati javaslat

Szavazás módja: egyszerű többség

Az előterjesztés készítésében részt vett: Igmándyné Hebling Gabriella a Zirci Benedek Elek Óvoda és Bölcsőde intézményvezetője, Pill Eszter pénzügyi osztályvezető

Az előterjesztés előkészítésében közreműködtek: -

 Sümegi Attila

 jegyző

Tisztelt Képviselő-testület!

Önkormányzatunk 2015. augusztus 31. napjával csatlakozott a Zirc és Lókút Óvodatársuláshoz. Így a Borzavári Manókert Óvoda e naptól a Zirci Benedek Elek Óvoda és Bölcsőde tagintézményeként működött tovább.

Csatlakozáskor a tagintézmény létszámkerete 3 fő óvodapedagógus és 1 fő dajka, tehát 4 fő volt. Az alapító okiratban az intézmény még 2 csoportos óvodaként, 50 férőhellyel szerepelt, annak ellenére, hogy az intézmény évek óta 1 csoportosként működik, de a pedagógus létszám törvényi kötöttségek miatt nem került csökkentésre. A Társulásban történt működés ideje alatt a gyermeklétszám csökkenése, valamint a valós működés miatt az óvodai férőhelyek száma 25 főben, a csoportszám pedig 1-ben került rögzítésre. A „többletlétszámként” jelentkező gyeden-gyesen lévő kolléga 2016. szeptember 1. napjáig a neki járó szabadságot kiveszi, azt követően munkába kíván állni. A létszám kérdését rendezni szükséges, ennek optimális feltételei adottak az alábbiak szerint:

A tagintézményi létszám leépítés elkerülhető, tekintettel arra, hogy egy kolléga bázis intézményben történő továbbfoglalkoztatása megoldható. A jelenleg borzavári tagintézményben tevékenykedő, egyébként zirci lakos óvodapedagógus bázis intézménybe történő áthelyezésével megszűnhetne mind a bázis, mind pedig a tagintézményben e dolgozók tekintetében a munkába járás költségének finanszírozása (autóbusz közlekedés esetén ez éves szinten több mint 96 ezer forint).

A visszatérő – borzavári lakos - kolléga tagintézményi alkalmazásával az éves személyi juttatások és a hozzájuk kapcsolódó munkaadókat terhelő járulékok költsége éves szinten több mint 650 ezer forinttal csökkenne.

2017. évben kerülne sor a zirci lakos óvodapedagógus jubileumi jutalmának kifizetésére, mely összege járulékokkal együtt előzetes számítások szerint több, mint 1 100 ezer forint. Ennek finanszírozása úgy vélem ilyen körülmények között nem várható el a bázisintézményt finanszírozó Zirc Városi Önkormányzattól. Itt jegyzem meg, hogy e költséget e kolléga át nem helyezése esetén is vállalnunk kell.

Fentiek miatt javasolom a tisztelt Képviselő-testületnek, hogy Borzavár Községi Önkormányzat 2017. évi költségvetésének terhére a bázisintézménybe áthelyezett óvodapedagógus 2017. évben esedékes jubileumi jutalma és a hozzá kapcsolódó járulékok költségeinek fedezetét biztosítsa Zirc Városi Önkormányzat részére.

E döntés meghozatala a következő nevelési év szervezésének elengedhetetlen feltétele.

Kérem tisztelt képviselő társaimat az előterjesztés megvitatására és a határozati javaslat elfogadására.

Borzavár, 2016. június 16.

|  |  |
| --- | --- |
|  | Dócziné Belecz Ágnes |
|  | polgármester |

**Határozati javaslat**

**Borzavár Községi Önkormányzat Képviselő-testületének**

**…/2016.(…) határozata**

1. Borzavár Községi Önkormányzat Képviselő-testülete egyetért a Zirci Benedek Elek Óvoda és Bölcsőde borzavári tagintézményében lévő óvodapedagógusi létszámtöbblet bázisintézménybe történő – az előterjesztésben részletezettek szerinti - áthelyezéssel való megszüntetésével.
2. A Képviselő-testület vállalja, hogy az áthelyezés eredményeképpen 2017. évben esedékes jubileumi jutalom és a hozzá kapcsolódó járulékok költségeit megtéríti a bázisintézményt finanszírozó Zirc Városi Önkormányzat részére oly módon, hogy annak pontos összegét az önkormányzat 2017. évi költségvetésében kötelezettségként szerepelteti.
3. A Képviselő-testület utasítja a polgármestert, hogy jelen határozat kivonatát küldje meg a Zirci Benedek Elek Óvoda és Bölcsőde intézményének vezetője, valamint Zirc Város Polgármestere részére.

Felelős: Dócziné Belecz Ágnes polgármester

Határidő: 1. és 2. pontok esetében: azonnal

 3. pont esetében: 2016. június 30.